În 2009, după o întâlnire înainte de alegeri, în care îi spusesem că ar fi soluția cea mai bună ca președinte, față de Băsescu și Geoană, m-am despărțit de dl Crin Antonescu pe această replică gânditoare a liderului PNL: „Deci, domnule Popescu, îmi cereți să renunț și la ultima fărâmă de umanitate din mine...”

Era concluzia d-sale. Eu nu-i cerusem nicidecum așa ceva. Dar dl Antonescu îmi spunea că a fi cât mai inuman e o condiție să urci cât mai sus pe scara politică.

Stenogramele PSD postmoțiune m-au înfiorat puțin, uitasem sentimentul. Congresul animalelor mecanice.

Vipera (piele sintetică pe suport de metal) Firea: „Mergem cu psihopatul de Cumpănașu? Să nu facem vreo mișcare și să pierdem și ce-avem acum. În jur de 20%. Cred că ne dăm singuri o lovitură din interior. O să înceapă lupta între noi”.

Bivolul (cauciuc pe lemn de fag) Oprișan: „Mințim și unii, și alții. În fața urnei, românul va avea o mare problemă dacă vom reuși să-i speriem”.

Coiotul soios (ulei pe pânză) Manda, despre lansarea de azi a lui Dăncilă: „Noi nu știm cine plătește banii!”.

Mamba albă (mătase îmbibată cu venin) O. Vasilescu: „Trebuie să dăm acum pentru primari, să le dăm speranțe, că ei merg pe stradă”.

Bivolul: „Dă căutare pe Google Proasta României și îți dă Dăncilă! Nu știu cine îl putem trece lider PSD. Dacă dăm senzația că ne batem pentru putere și funcții, pierdem”.

Îți recomandăm Revoluție la tarabă

Comună tuturor acestor replici este grija de a minți, a speria, a prosti, a păcăli cetățenii. Fiecare ștab pesedist în felul lui. După înfrângerea care le-a căzut în cap, în loc să se gândească cu ce au greșit față de oameni, de ce a scăzut și scade încrederea în PSD, de ce șeful Tineretului Pesedist a votat pentru moțiune, de ce n-o plânge nimeni pe Dăncilă, gândul lor este cum să mintă, să sperie, să prostească, să păcălească mai abitir alegătorii în campania electorală.

Bivolul e supărat că Dăncilă este proasta României. Dacă era Ticăloasa, Hoața, Mincinoasa, Escroaca, Șulfa României, nu l-ar fi deranjat deloc – acestea sunt titluri nobiliare la PSD.

A fi prost însă, nu exclude posibilitatea de a fi bun. De a fi generos. Înțelegător. De bună-credință. Încrezător în ceilalți. Într-un cuvânt, prostul poate să fie om.

Nu e cazul lui Dăncilă, dar asta este insulta maximă pentru Viperă, Bivol, Mamba albă, Coiotul soios. A fi om – adică fraier, prost, alegător...